Obama: - Jeg sluttet å røyke fordi jeg er redd kona
I februar i fjor bekreftet Michelle Obama til Daily News at presidenten hadde vært røykfri i nesten ett år. I intervjuet kommer det frem at Michelle ikke er helt sikker på datoen da han sluttet, fordi presidenten aldri røyket mye. Michelle sier hun aldri så ham tenne opp en sigarett. - Han ønsket å slutte, sa hun til avisen. Mandag denne uken avslører Barack Obama selv hvorfor han sluttet å røyke. Avsløringen kommer i forbindelse med FNs generalforsamling i New York. For når Obama tror han har en privat samtale med Maina Kiai, viser det seg at mikrofonene er på. - Jeg sluttet å røyke fordi jeg er redd kona, sier han. I samtalen med Kiai forteller Obama at han ikke har røyket på seks år. Uttalelsen er imidlertid litt i strid med tidligere uttalelser i media. Førstedamen har nemlig i flere år uttalt at Obama sliter med avhengighet. I 2009, da People spurte om presidenten hadde klart å slutte svarte hun: - Røyking er vanskelig, jeg har tomlene opp! Presidenten har aldri lagt skjul på at han har et avhengighetsproblem. I 2008 snakket han åpent ut om dette i et intervju med herremagasinet Men's Health, skriver People. I intervjuet forteller Obama at han blant annet bommet noen sigaretter i forbindelse med valgkampen.
Barack Obama (52) har lagt sigarett-uvanene bak seg. Her avslører han hvorfor.